**Mikko Antero Kokkonen** (s. 18. tammikuuta 2001 Mikkeli) on suomalainen jääkiekkopuolustaja, joka pelaa NHL-seura Toronto Maple Leafsin organisaatiossa. Hän on SM-liigahistorian nuorin pelaaja, kun Kokkonen debytoi Mikkelin Jukureiden paidassa 18. lokakuuta 2016 ottelussa Porin Ässiä vastaan 15 vuoden, yhdeksän kuukauden ja yhden päivän ikäisenä.

Ura
---

### Seuraura

Kokkonen on Mikkelin Jukureiden kasvatti. Kaudella 2015–2016 hän oli kaksi vuotta "alaikäisenä" eli 14-vuotiaana seuran B-nuorten tehokkain puolustaja ja toiseksi paras pistemies Perttu Kiesilän jälkeen sekä B-nuorten Mestiskarsinnoissa tehoilla 7+8=15 että B-nuorten Mestiksen runkosarjassa tehoilla 16+19=35. Kokkonen pelasi samalla kaudella myös neljä ottelua Jukureiden A-nuorten Mestisjoukkueessa tehden niissä yhtä monta tehopistettä.

Kokkonen nostettiin Jukureiden miesten joukkueen harjoitusvahvuuteen jo keväällä 2016, kun joukkue pelasi Mestiksessä. Jukurit nostettiin kaudeksi 2016–2017 SM-liigaan. Kokkonen vietti joukkueen kanssa koko harjoituskauden ajan ja sai tililleen myös harjoitusotteluita. Syyskuussa 2016 hän teki Jukureiden kanssa kolmivuotisen SM-liigasopimuksen. Kokkonen teki liigadebyyttinsä 18. lokakuuta 2016 Porin Ässiä vastaan. Hänet merkittiin Jukureiden seitsemänneksi puolustajaksi. Kokkonen sai ottelussa jääaikaa 2.50 minuuttia ja hän keräsi teholukeman –1. Kokkosesta tuli 15 vuoden, yhdeksän kuukauden ja yhden päivän ikäisenä SM-liigan kaikkien aikojen nuorin pelaaja. Ennätys oli aiemmin Jesse Joensuun (15 vuotta, yhdeksän kuukautta ja 22 päivää) hallussa kaudelta 2003–2004. Heitä nuorempina pelkästään SM-liigaotteluun merkittyinä ovat olleet maalivahdit Ilmo Uotila ja Kari Lehtonen, mutta jäivät kuitenkin ilman peliaikaa. Kokkosesta tuli myös ensimmäinen 2000-luvulla syntynyt SM-liigapelaaja, vaikka kukaan aiemmasta ikäluokasta (2000) ei ollut tehnyt vielä debyyttiään. Ottelu jäi hänelle kauden ainoaksi SM-liigassa.

Jukureiden miesten joukkueen tapaan myös seuran A-nuoret nostettiin kaudeksi 2016–2017 pääsarjatasolle A-nuorten SM-liigaan, jossa Kokkonen pelasi suurimman osan kaudestaan. Hän oli tehoilla 6+20=26 joukkueen tehokkain puolustaja, toiseksi paras syöttäjä ja neljänneksi paras pistemies. Kokkonen jakoi koko A-nuorten SM-liigan puolustajien pistepörssin seitsemännen sijan kolmen muun pelaajan kanssa. Hän pelasi kauden aikana yhden SM-liigaottelun lisäksi miesten pelejä myös kevätkaudella kolme ottelua lainalla Mestis-joukkue Iisalmen Peli-Karhuissa tehden yhden syöttöpisteen.

Lokakuussa 2017 Jukurit lainasi Kokkosen ensin marraskuun maaottelutaukoon asti kestävällä sopimuksella Mestis-joukkue Imatran Ketterään, jonka jälkeen hänen sopimustaan jatkettiin joulukuun loppuun. Kokkonen pelasi Ketterässä lopulta kauden 2017–2018 loppuun ja vietti siellä suurimman osan kaudestaan. Hänen varsinainen tulokaskautensa Mestiksessä toi 29 runkosarjaottelussa yhdeksän syöttöpistettä ja kolmessa pudotuspeliottelussa yhden syöttöpisteen. Kokkonen pelasi Jukureiden SM-liigajoukkueessa kauden aikana 12 runkosarjaottelua ilman tehopisteitä. Hän pelasi myös 14 ottelua seuran A-nuorissa.

Kaudella 2018–2019 Kokkonen teki läpimurron SM-liigassa, jossa hänen varsinainen tulokaskautensa toi 56 runkosarjaottelussa tehot 3+16=19. Kokkonen voitti koko SM-liigan tulokaspuolustajien piste- ja syöttöpörssin. Hän oli myös Jukureiden tehokkain puolustaja kesken kauden Tapparaan siirtyneen Teemu Suhosen kanssa. Kokkonen teki liigauransa avausmaalin 19. lokakuuta 2018 vieraissa Hämeenlinnan Pallokerhoa vastaan. Hän sai ottelussa myös syöttöpisteen Valtteri Hotakaisen tekemään maaliin. Joulukuussa 2018 Kokkonen teki Jukureiden kanssa kaksivuotisen jatkosopimuksen.

Toronto Maple Leafs varasi Kokkosen kolmannella kierroksella 84. pelaajana NHL:n varaustilaisuudessa 2019. Heinäkuussa hän loukkaantui oltuaan alle 20-vuotiaiden maajoukkueen mukana. Kokkonen palasi kaukaloihin Jukureiden A-nuorten mukana syyskuussa. SM-liigassa hän pelasi kauden 2019–2020 ensimmäisen ottelunsa lokakuussa. Kaudeksi 2020–2021 Kokkonen nimettiin vain 19-vuotiaana Jukureiden varakapteeniksi. Kauden jälkeen, huhtikuussa 2021 hän siirtyi loppukevääksi amatööritry-out -sopimuksella AHL-joukkue Toronto Marliesiin. Kokkonen aloitti siellä vahvasti tehden kuudessa ensimmäisessä ottelussaan tehot 1+4=5. Kaikkiaan hän teki kevään 11 pelaamassaan ottelussa tehot 1+6=7.

Kokkonen siirtyi kaudeksi 2021–2022 kaksivuotisella sopimuksella jatkamaan SM-liigauraansa Pelicansiin. Joukkuetta valmensi hänelle Suomen juniorimaajoukkueista tuttu Tommi Niemelä.

Maaliskuussa 2022 Kokkonen teki kolmivuotisen NHL-tulokassopimuksen Toronto Maple Leafsin kanssa. Hänen kausipalkkansa NHL:n puolella on 846 666 dollaria.

### Maajoukkueura

Kokkonen pelasi alle 20-vuotiaiden MM-kilpailuissa vuosina 2020 ja 2021, joista jälkimmäinen turnaus päättyi pronssiin. Ensimmäisessä turnauksessa valittiin Kanadaa vastaan pelatun välieräottelun päätteeksi Suomen ottelun parhaaksi pelaajaksi. Vuoden 2021 turnauksessa Kokkonen toimi joukkueensa varakapteenina. Valmennus valitsi hänet Suomen turnauksen yhdeksi kolmesta parhaasta pelaajasta. Kokkonen nimettiin myös Suomen MM-leiriryhmään vuoden 2019 turnaukseen, mutta hän putosi kuitenkin lopullisesta kisajoukkueesta.

Kokkonen pelasi myös alle 18-vuotiaiden MM-kilpailuissa vuosina 2018 ja 2019, joista ensimmäinen turnaus päättyi maailmanmestaruuteen. Hän pelasi myös alle 18-vuotiaiden Ivan Hlinkan muistoturnauksessa vuonna 2017 ja sitä seuranneessa Hlinka Gretzky Cupissa vuonna 2018. Kokkonen pelasi myös World U-17 Hockey Challengessa vuonna 2016. Yhteensä hän on pelannut 26 nuorten ja 57 poikien maaottelua.

Kokkonen valittiin Pohjola-leirin tähdistökentälliseen vuonna 2016.

Pelityyli
---------

Pelicansin päävalmentaja Tommi Niemelän mukaan Kokkonen on peruspuolustaja, joka on erittäin tasapainoinen kaikilla osa-alueilla.

Muuta
-----

Kokkonen opiskelee Otavan opiston nettilukiossa ja hän toimii kaudella 2018–2019 opiston kummipelaajana. Mikon serkku Suvi Kokkonen pelaa lentopalloa Ranskan pääsarjatasolla Volley-Ball Nantesin joukkueessa. Hän on puolestaan Suomen naisten lentopallomaajoukkueen ensimmäinen 2000-luvulla syntynyt pelaaja.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2016–2017 | Jukurit | A-SM | 38 | 6 | 20 | 26 | 20 | – | – | – | – | – |
|  | Jukurit | SM-liiga | 1 | 0 | 0 | 0 | 0 | – | – | – | – | – |
|  | IPK | Mestis | 3 | 0 | 1 | 1 | 0 | – | – | – | – | – |
| 2017–2018 | Jukurit | A-SM | 14 | 0 | 7 | 7 | 4 | – | – | – | – | – | U18 | 7 | 0 | 3 | 3 | 0 |
|  | Jukurit | SM-liiga | 12 | 0 | 0 | 0 | 4 | – | – | – | – | – |
|  | Ketterä | Mestis | 29 | 0 | 9 | 9 | 6 | 3 | 0 | 1 | 1 | 0 |
| 2018–2019 | Jukurit | A-SM | – | – | – | – | – | 3 | 0 | 3 | 3 | 12 | U18 | 5 | 0 | 1 | 1 | 4 |
|  | Jukurit | SM-liiga | 56 | 3 | 16 | 19 | 20 | – | – | – | – | – |
| 2019–2020 | Jukurit | A-SM | 10 | 2 | 1 | 3 | 4 | 2 | 1 | 1 | 2 | 0 | JMM | 7 | 2 | 0 | 2 | 4 |
|  | Jukurit | SM-liiga | 39 | 3 | 7 | 10 | 10 | – | – | – | – | – |
| 2020–2021 | Jukurit | U20-SM | 2 | 0 | 2 | 2 | 0 | – | – | – | – | – | JMM | 7 | 0 | 1 | 1 | 0 |
|  | Jukurit | SM-liiga | 50 | 1 | 9 | 10 | 20 | – | – | – | – | – |
|  | Toronto Marlies | AHL | 11 | 1 | 6 | 7 | 0 | – | – | – | – | – |
| 2021–2022 | Pelicans | SM-liiga | 58 | 1 | 14 | 15 | 20 | 3 | 0 | 0 | 0 | 0 |
| 6 kautta | yhteensä | SM-liiga | 216 | 8 | 46 | 54 | 74 | 3 | 0 | 0 | 0 | 0 |
| 1 kausi | yhteensä | AHL | 11 | 1 | 6 | 7 | 0 | – | – | – | – | – |
| 2 kautta | yhteensä | Mestis | 32 | 0 | 10 | 10 | 6 | 3 | 0 | 1 | 1 | 0 |

Lähteet
-------

* Mikko Kokkonen The Internet Hockey Databasessa (englanniksi)
* Mikko Kokkonen Eurohockey-sivustolla (englanniksi)
* Mikko Kokkonen *Elite Prospects*. Everysport Media Group AB.  (englanniksi)

### Viitteet

1. ↑  Urheilukoulussa huhtikuussa 2021 palveluksensa aloittavat talvilajien urheilijat on valittu *maavoimat.fi*.  24.11.2020. Puolustusvoimat. Viitattu 3.12.2020.
2. 1 2  Laitinen, Lasse: 15-vuotias Mikko Kokkonen nousee Jukurien liigamiehistöön - peliaikaa saadessaan kaikkien aikojen nuorin *lansi-savo.fi*.  15.10.2016. Kaakon Viestintä Oy.  Arkistoitu 25.10.2016. Viitattu 31.10.2016.
3. ↑  Elite Prospects - Jukurit U18 *eliteprospects.com*. Everysport Media Group AB. Viitattu 17.3.2019. (englanniksi)
4. 1 2 3 4 5 6 7 8 9  Mikko Kokkonen *Elite Prospects*. Everysport Media Group AB.  (englanniksi)
5. ↑  Mikola, JP: Kokkosesta tulossa Liigan SE-mies *ls24.fi*.  5.8.2016. Marva Media Oy. Viitattu 31.5.2018.
6. ↑  Jukurit kiinnitti lupaavan Kokkosen pitkällä sopimuksella *Jatkoaika.com*.  20.9.2016. Jatkoaika r.y. Viitattu 31.5.2018.
7. ↑  Kokoonpanot *liiga.fi*.  18.10.2016. Jääkiekon SM-liiga Oy. Viitattu 31.5.2018.
8. ↑  Ottelutilastot *liiga.fi*.  18.10.2016. Jääkiekon SM-liiga Oy. Viitattu 31.5.2018.
9. ↑  Mikola, JP: Mitä superjuniorin debyytistä pitäisi ajatella? *ls24.fi*.  18.10.2016. Marva Media Oy. Viitattu 31.5.2018.
10. ↑  Elite Prospects - Jukurit U20 *eliteprospects.com*. Everysport Media Group AB. Viitattu 17.3.2019. (englanniksi)
11. ↑  Elite Prospects - U20 SM-liiga Stats 2016-2017 *eliteprospects.com*. Everysport Media Group AB. Viitattu 17.3.2019. (englanniksi)
12. ↑  Mikko Kokkonen lainapestillä Ketterään *jukurit.fi*.  17.10.2017. Jukurit HC Oy. Viitattu 31.5.2018.
13. ↑  Mikko Kokkosen lainapestille jatkoa *jukurit.fi*.  2.11.2017. Jukurit HC Oy. Viitattu 31.5.2018.
14. ↑  Niskanen, Ville: Mestareita, mitalisteja, ennätyksiä ja yllätyksiäkin — Seitsemän kuvaa Mikkelin seudun urheiluvuodesta 2018 *lansi-savo.fi*.  31.12.2018. Kaakon Viestintä Oy. Viitattu 17.3.2019.
15. ↑  Pelaajatilastot *liiga.fi*. Jääkiekon SM-liiga Oy. Viitattu 17.3.2019.
16. ↑  Elite Prospects - Jukurit *eliteprospects.com*. Everysport Media Group AB. Viitattu 17.3.2019. (englanniksi)
17. ↑  Otteluseuranta *liiga.fi*.  19.10.2016. Jääkiekon SM-liiga Oy. Viitattu 19.10.2018.
18. ↑  MEIDÄN MIKKO *jukurit.fi*.  3.12.2018. Jukurit HC Oy. Viitattu 4.12.2018.
19. ↑  Jukureille odotettu tieto: puolustaja Mikko Kokkonen sai peliluvan *lansi-savo.fi*.  19.9.2019. Kaakon Viestintä Oy. Viitattu 22.4.2020.
20. ↑  Mikkelin Jukurit A-nuoret *facebook.com*.  21.9.2019. Jukurit HC Oy. Viitattu 22.4.2020.
21. ↑  Liikanen, Tero: Pelaaja-arviot 2019−20: Venäläinen tehoduo Jukurien valopilkkuna *Jatkoaika.com*.  23.3.2020. Jatkoaika r.y. Viitattu 22.4.2020.
22. ↑  Jukurien luottohyökkääjä Piitulaiselle C-kirjain rintaan − kapteenistoon kaksi uutta jäsentä *Jatkoaika.com*.  13.8.2020. Jatkoaika r.y. Viitattu 13.8.2020.
23. ↑  Mikko Kokkonen suuntaa loppukevääksi Torontoon *Jatkoaika.com*.  15.4.2021. Jatkoaika r.y. Viitattu 21.4.2021.
24. ↑  Miettinen, Miska: Mitä tehoilua! Mikko Kokkosen AHL-ura saanut huikean alun – nyt syntyi uran avausmaali *Leijonat.com*.  13.5.2021. Nordic Sport Media. Viitattu 26.5.2021.
25. 1 2  Luhtakallio, Toni: Pelicans haali nuoria lupauksia muista seuroista − myös omille kasvateille jatkoa *Jatkoaika.com*.  15.4.2021. Jatkoaika r.y. Viitattu 21.4.2021.
26. ↑  Maple Leafs Sign Mikko Kokkonen to Future Entry-level Contract *nhl.com/mapleleafs*.  30.3.2022. Toronto Maple Leafs. Viitattu 9.4.2022. (englanniksi)
27. ↑  Mikko Kokkoselle tulokassopimus Maple Leafsiin *Jatkoaika.com*.  30.3.2022. Jatkoaika r.y. Viitattu 31.3.2022.
28. ↑  BEST PLAYER OF THE GAME SELECTED BY THE TEAM (pdf) *iihf.com*.  5.1.2020. IIHF. Viitattu 6.1.2020. (englanniksi)
29. ↑  Pitkänen, Satu: Mikko Kokkonen luonnehti Kanada-ottelua yhdellä sanalla: "Kamala" *Jatkoaika.com*.  4.1.2020. Jatkoaika r.y. Viitattu 6.1.2020.
30. ↑  Hurmerinta, Eero: Neljä pelaajaa kotiin nuorten MM-leiriltä - Mikko Kokkonen ei mahtunut joukkueeseen *Jatkoaika.com*.  21.12.2018. Jatkoaika r.y. Viitattu 24.12.2018.
31. ↑  Jääkiekkoilija Mikko Kokkonen yhdistää huippu-urheilun ja lukio-opinnot *otavanopisto.fi*.  25.5.2018. Otavan opisto.  Arkistoitu 23.8.2018. Viitattu 31.5.2018.
32. ↑  Peltola, Pasi: Läpimurto: Onko superjuniori Mikko Kokkonen jo valmis vastuuseen? *ls24.fi*.  2.9.2017. Marva Media Oy. Viitattu 31.5.2018.